A4-0334/95

Päätöslauselma komission direktiiviluonnoksesta täydellisen kilpailun toteuttamisesta televiestintämarkkinoilla annetun komission direktiivin 90/388/ETY muuttamisesta (C(95)1843 - C4-0415/95)

Euroopan parlamentti, joka

- ottaa huomioon komission direktiiviluonnoksen (C(95)1843 - (C4-0415/95),

- ottaa huomioon EY:n perustamissopimuksen 90 artiklan,

- ottaa huomioon 7. huhtikuuta 1995 ((EYVL C 109, 1.5.1995, s. 310)) ja 19. toukokuuta 1995 ((EYVL C 151, 19.6.1995, s. 479)) antamansa päätöslauselmat televiestinnän infrastruktuurin ja kaapelitelevisioverkkojen vapauttamista koskevasta vihreästä kirjasta,

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0334/95),

A. katsoo, että kyseessä oleva komission direktiiviluonnos on jatkoa komission vihreälle kirjalle, josta parlamentti on antanut yleisen myönteisen arvion,

B. katsoo, että toisin kuin kyseisessä vihreässä kirjassa, komissio ei ole ottanut direktiiviluonnokseensa useita kohtia, joiden tärkeyttä parlamentti on korostanut, erityisesti sen tarvetta, että kaikki toimijat osallistuvat yleispalvelun rahoitukseen,

C. katsoo, että Euroopan televiestintämarkkinoiden vapauttamisen ei pidä tuottaa hyötyä kolmansien maiden yrityksille, jolleivät nämä maat takaa tasavertaisia mahdollisuuksia eurooppalaisille hankkijoille,

1. Pitää myönteisenä komission direktiiviluonnoksen periaatteita ja tavoitteita;

2. Muistuttaa kuitenkin, että vaikka 90 artiklan 3 kohdan menettely on perusteltu keino välttää lainsäädännöllisiä kilpailun esteitä, sillä ei kuitenkaan voida korvata EY:n perustamissopimuksessa ja erityisesti sen 100 a artiklassa mainittua lainsäädäntöä, jotta voitaisiin määritellä unionin yhden talouden alan toimintaa koskevat säännöt;

3. Katsoo erityisesti, että suunnitellun direktiivin säännösten on koskettava toimilupien myöntämistä, yhdysliikennettä ja yhteentoimivuutta sekä yleispalvelua, numeroita ja luettelopalveluja koskevia sääntöjä, sanotun kuitenkaan rajoittamatta unionin televiestintätoimintaa koskevaa tulevaa yhteisön lainsäädäntöä ja erityisesti Euroopan televiestintäviranomaisen luomista;

4. Painottaa tämän vuoksi, että on tärkeää taata, etteivät jäsenvaltiot hyväksy uusia kansallisia säädöksiä erityisesti numeroiden, erillisen kirjanpidon ja yleispalvelun rahoituksen aloilla, jottei tulevan yhteisön lainsäädännön toteuttaminen vaikeutuisi;

5. Muistuttaa avoimuuden välttämättömyydestä sekä toimilupien myöntämisen ehdoissa että ehdoissa, joiden mukaisesti uudet verkkojen ja televiestintäpalvelujen käyttäjät käyttävät oikeuttaan yhdysliikenteeseen;

6. Hylkää kaikki sellaiset poikkeukset televiestintämarkkinoiden vapauttamisesta tietyssä jäsenvaltiossa, jotka eivät ole selvästi ja avoimesti perusteltuja tarpeellisten rakenteellisten mukautusten perusteella;

7. Korostaa, että avoimet markkinat ja reilu kilpailu on yhdistettävä vaatimuksiin, että kaikkien toimijoiden on jaettava sosiaalisesti kustannukset ja tarjottava samaa palvelun tasoa eri alueilla samoin kuin eri kansalaisryhmille;

8. Katsoo tämän vuoksi, että komission direktiiviluonnokseen on tehtävä seuraavat muutokset:

(Muutos 1)

Johdanto-osan 2 kappale

>Alkuperäinen teksti>

2. Komission vuonna 1992 järjestämän televiestinnän tilannetta koskevan yleisen lausuntokierroksen jälkeen3 neuvosto yksimielisesti kehotti yleisten puhelinpalvelujen vapauttamiseen 1 tammikuuta 1998 mennessä, jota koskevat ylimääräiset enintään viiden vuoden siirtymäkaudet, jotta jäsenvaltiot, joiden puhelinverkot ovat vähemmän kehittyneitä, esimerkiksi Espanja, Irlanti, Kreikka ja Portugali, voivat suorittaa tarvittavat mukautukset, erityisesti tariffeja koskevat mukautukset. Lisäksi hyvin pienille verkoille olisi myös neuvoston mukaan myönnettävä enintään kahden vuoden mukautumisaika1, jos se on perusteltua. Neuvosto tunnusti myöhemmin yksimielisesti, että televiestintäinfrastruktuurin tarjoaminen olisi myös vapautettava 1 päivään tammikuuta 1998 mennessä, jota koskevat samat siirtymäkaudet kuin ne, joista on sovittu puhelinliikenteen vapauttamisen yhteydessä2. Lisäksi neuvosto asetti tulevan sääntely-ympäristön perussuuntaviivat3.

>EP:n äänestyksessä hyväksytty teksti>

Poistetaan.

>Alkuperäinen teksti>

3 «Vuonna 1992 toteutettavasta televiestintäalan tilannekatsauksesta» 21 päivänä lokakuuta 1992 annetun komission tiedonannon (SEC(92)1048) mukaisesti.

1 Televiestintäalan tilannetta ja kyseisten markkinoiden edelleenkehittämistarvetta koskevasta katsauksesta 22 päivänä heinäkuuta 1993 annettu neuvoston päätöslauselma (EYVL N:o C 213, 6.8.1993, s. 1).

2 Televiestintäinfrastruktuurin vapauttamisen periaatteesta ja aikataulusta 22 päivänä joulukuuta 1994 annettu neuvoston päätöslauselma (EYVL N:o C 379, 31.12.1994, s. 4).

3 Televiestinnän tulevasta sääntelykehyksestä ... päivänä heinäkuuta 1995 annettu neuvoston päätöslauselma (EYVL N:o C ..., ... 1995, s. ...).

(Muutos 2)

Johdanto-osan 4 kappaleen ensimmäinen ja toinen virke

>Alkuperäinen teksti>

4. Vuonna 1990 komissio kuitenkin myönsi puhelinpalvelujen tarjoamisen erityis- ja yksinoikeuksiin liittyvän väliaikaisen poikkeuksen 90 artiklan 2 kohdan mukaisesti, sillä rahavarat verkon kehittämiseksi olivat edelleen pääasiassa puhelinpalvelutoiminnasta riippuvaisia, ja tuohon aikaan mainitun palvelun avaaminen saattoi uhata teleorganisaatioiden taloudellista tasapainoa ja estää täyttämästä niille määrättyä yleiseen taloudelliseen etuun liittyvää tehtävää, joka koostuu yleisen, esimerkiksi yleisesti maantieteellisesti kattavan, verkon tarjoamisesta ja käytöstä, johon voivat liittyä pyynnöstä kaikki palvelun tarjoajat ja käyttäjät kohtuullisen ajanjakson kuluessa. Samanaikaisesti neuvosto tunnusti yksimielisesti, että on olemassa vähemmän rajoittavia keinoja kuin erityis- tai yksinoikeuksien myöntäminen mainitun yleiseen taloudelliseen liittyvän tehtävän takaamiseksi.

>EP:n äänestyksessä hyväksytty teksti>

4. Vuonna 1990 komissio kuitenkin myönsi puhelinpalvelujen tarjoamisen erityis- ja yksinoikeuksiin liittyvän väliaikaisen poikkeuksen 90 artiklan 2 kohdan mukaisesti, sillä rahavarat verkon kehittämiseksi olivat edelleen pääasiassa puhelinpalvelutoiminnasta riippuvaisia, ja tuohon aikaan mainitun palvelun avaaminen saattoi uhata teleorganisaatioiden taloudellista tasapainoa ja estää täyttämästä niille määrättyä yleiseen taloudelliseen etuun liittyvää tehtävää, joka koostuu yleisen, esimerkiksi yleisesti maantieteellisesti kattavan, verkon tarjoamisesta ja käytöstä, johon voivat liittyä pyynnöstä kaikki palvelun tarjoajat ja käyttäjät kohtuullisen ajanjakson kuluessa. On kuitenkin olemassa vähemmän rajoittavia keinoja kuin erityis- tai yksinoikeuksien myöntäminen mainitun yleiseen taloudelliseen liittyvän tehtävän takaamiseksi.

(Muutos 3)

Johdanto-osan 5 kappale

>Alkuperäinen teksti>

5. Mainituista syistä ja 22 päivänä heinäkuuta 1993 ja 22 päivänä joulukuuta 1994 annettujen neuvoston päätöslauselmien mukaisesti myönnetyn poikkeuksen jatkaminen puhelinliikenteen osalta ei ole enää perusteltua. Direktiivin 90/388/ETY nojalla myönnetty poikkeus olisi lakkautettava ja direktiivi, käytetyt määritelmät mukaan lukien, olisi muutettava sen mukaisesti. Jotta teleorganisaatiot voisivat paremmin valmistautua kilpailuun ja erityisesti tarvittavaan tariffien uudelleen tasapainottamiseen, jäsenvaltiot saattavat jatkaa nykyisiä erityis- ja yksinoikeuksia puhelinliikenteen tarjoamisen osalta 1 päivään tammikuuta 1998 asti. Kuten 22 päivänä heinäkuuta 1993 ja 22 päivänä joulukuuta 1994 annetuissa neuvoston päätöslauselmissa kehotetaan, jäsenvaltioille, joiden verkot ovat vähemmän kehittyneitä ja joilla on pienet verkot, myönnetään pyynnöstä enintään viiden vuoden ylimääräinen siirtymäkausi ja vastaava kahden vuoden siirtymäkausi tarpeellisten rakenteellisten mukautusten saavuttamiseksi. Jäsenvaltioita, jotka saattavat pyytää tällaista siirtymäkautta vähemmän kehittyneiden verkkojen osalta, ovat Espanja, Irlanti, Kreikka ja Portugali ja pienten verkkojen osalta Luxemburg.

>EP:n äänestyksessä hyväksytty teksti>

5. Mainituista syistä myönnetyn poikkeuksen jatkaminen puhelinliikenteen osalta ei ole enää perusteltua. Direktiivin 90/388/ETY nojalla myönnetty poikkeus olisi lakkautettava ja direktiivi, käytetyt määritelmät mukaan lukien, olisi muutettava sen mukaisesti. Jotta teleorganisaatiot voisivat paremmin valmistautua kilpailuun ja erityisesti tarvittavaan tariffien uudelleen tasapainottamiseen, jäsenvaltiot saattavat jatkaa nykyisiä erityis- ja yksinoikeuksia puhelinliikenteen tarjoamisen osalta 1 päivään tammikuuta 1998 asti. Niille jäsenvaltioille, joiden verkot ovat vähemmän kehittyneitä, on voitava myöntää tilapäinen poikkeus, jos tarve toteuttaa rakenteelliset mukautukset oikeuttaa tähän, näiden mukautusten edellyttämissä rajoissa.

(Muutos 4)

Johdanto-osan 10 kappale

>Alkuperäinen teksti>

10. Juuri luvan saaneet puhelinliikenteen tarjoajat pystyvät kilpailemaan tehokkaasti nykyisten teleorganisaatioiden kanssa ainoastaan, jos niille on myönnetty riittävästi numeroita jaettavaksi asiakkailleen. Lisäksi, jos nykyiset teleorganisaatiot jakavat numerot, ne todennäköisesti varaavat parhaimmat numerot itselleen ja antavat kilpailijoilleen riittämättömän määrän numeroita tai numeroita, jotka ovat kaupallisesti vähemmän houkuttelevia esimerkiksi niiden pituuden vuoksi. Se, että tällainen valta säilyy jäsenvaltioiden teleorganisaatioiden käsissä, jota näin ollen siihen, että nämä käyttävät väärin valtaansa puhelinliikennemarkkinoilla ja rikkovat EY:n perustamissopimuksen 90 artiklaa yhdessä 86 artiklan kanssa. Tämän vuoksi kansallisen numerointisuunnitelman laatiminen ja hallinta olisi uskottava teleorganisaatioista riippumattomalle toimielimelle ja numeroiden jakamismenettelystä olisi tarvittaessa tehtävä luonnos, joka perustuu objektiivisiin valintaperusteisiin, on avoin eikä aiheuta syrjintää.

>EP:n äänestyksessä hyväksytty teksti>

10. Juuri luvan saaneet puhelinliikenteen tarjoajat pystyvät kilpailemaan tehokkaasti nykyisten teleorganisaatioiden kanssa ainoastaan, jos niille on myönnetty riittävästi numeroita jaettavaksi asiakkailleen ja jos asiakkaat voivat tarvittaessa säilyttää numeronsa toimittajastaan riippumatta, ja jos joka tapauksessa vältetään keskeytykset. Lisäksi, jos nykyiset teleorganisaatiot jakavat numerot, ne todennäköisesti varaavat parhaimmat numerot itselleen ja antavat kilpailijoilleen riittämättömän määrän numeroita tai numeroita, jotka ovat kaupallisesti vähemmän houkuttelevia esimerkiksi niiden pituuden vuoksi. Se, että tällainen valta säilyy jäsenvaltioiden teleorganisaatioiden käsissä, jota näin ollen siihen, että nämä käyttävät väärin valtaansa puhelinliikennemarkkinoilla ja rikkovat EY:n perustamissopimuksen 90 artiklaa yhdessä 86 artiklan kanssa. Tämän vuoksi kansallisen numerointisuunnitelman laatiminen ja hallinta olisi uskottava teleorganisaatioista riippumattomalle toimielimelle ja numeroiden jakamismenettelystä olisi tarvittaessa tehtävä luonnos, joka perustuu objektiivisiin valintaperusteisiin, on avoin eikä aiheuta syrjintää eikä estä eikä haittaa numeroiden käytettävyyttä.

(Muutos 5)

Johdanto-osan 11 kappaleen toinen viides, kuudes ja seitsemäs virke

>Alkuperäinen teksti>

Tällaisten kilpailusuojatoimien olisi koskettava ensimmäiseksi teleorganisaatioiden vaatimusta julkaista tavanomaiset ehdot ja edellytykset niiden puhelinliikenteen ja yleisten verkkojen yhteenliittämiseksi, mukaan lukien yhteenliittämishintojen luettelot ja liittymiskohdat, viimeistään kuusi kuukautta ennen varsinaista puhelinliikenteen ja televiestinnän lähetyskapasiteetin vapauttamispäivää. Tällaisten tavanomaisten tarjousten olisi oltava riittävästi eriteltyjä, jotta uudet yrittäjät voisivat ostaa ainoastaan yhdysliikennetarjouksen osia, joita ne todella tarvitsevat. Jatkossa ne eivät voi harjoittaa syrjintää puheluiden ja/tai verkkojen alkuperän perusteella.

>EP:n äänestyksessä hyväksytty teksti>

Tällaisten kilpailusuojatoimien olisi koskettava ensimmäiseksi teleorganisaatioiden vaatimusta julkaista tavanomaiset ehdot ja edellytykset niiden puhelinliikenteen ja yleisten verkkojen yhteenliittämiseksi, mukaan lukien yhteenliittämishintojen luettelot ja liittymiskohdat, viimeistään kuusi kuukautta ennen varsinaista puhelinliikenteen ja televiestinnän lähetyskapasiteetin vapauttamispäivää. Tällaisten tavanomaisten tarjousten olisi oltava riittävästi eriteltyjä, jotta uudet yrittäjät voisivat olla varmoja siitä, että käytetyt hinnat vastaavat kohtuudella yhdysliikennepalvelun todellista hintaa eikä niihin kuulu asiaankuulumattomia kuluja. Jatkossa ne eivät voi harjoittaa syrjintää puheluiden ja/tai verkkojen alkuperän perusteella.

(Muutos 6)

Johdanto-osan 11 kappaleen seitsemäs ja kahdeksas virke

>Alkuperäinen teksti>

Nämä tavanomaiset ehdot ja edellytykset olisi säilytettävä sen ajan, jota tehokkaan kilpailun syntyminen vaatii. Kokemusten perusteella vähintään viiden vuoden ajanjakso alkaen puhelinliikenteen tarjoamisen erityis- tai yksinoikeuksien kumoamisesta on kohtuullinen.

>EP:n äänestyksessä hyväksytty teksti>

Poistetaan.

(Muutos 7)

Johdanto-osan 12 kappaleen ensimmäinen ja toinen virke

>Alkuperäinen teksti>

12. Jotta lisäksi voitaisiin valvoa yhdysliikennevelvoitteita kilpailulain mukaisesti, puhelinliikenteen ja yleisten televerkkojen tarjoamisessa käytetyssä kustannuslaskentajärjestelmässä olisi selvästi eriteltävä merkittävät kustannustekijät yhdysliikennetarjouksien hinnoittelemiseksi, ja erityisesti tarjotun yhdysliikenteen jokaisen osatekijän osalta, kyseisen kustannustekijän perusta (välittömät kustannukset, rajakustannukset tai omavastuukustannukset). Tällaisen kustannuslaskennan olisi mahdollistettava riittävä valvonta siten, että teleorganisaatioita estettäisiin perimästä itseltään pienempää maksua kuin alhaisin sen kilpailijoiltaan pyytämä maksu, vaikka tämä olisi perusteltua objektiivisen kustannusten eron perusteella.

>EP:n äänestyksessä hyväksytty teksti>

12. Jotta lisäksi voitaisiin valvoa yhdysliikennevelvoitteita kilpailulain mukaisesti, puhelinliikenteen ja yleisten televerkkojen tarjoamisessa käytetyssä kustannuslaskentajärjestelmässä olisi selvästi eriteltävä merkittävät kustannustekijät yhdysliikennetarjouksien hinnoittelemiseksi, ja erityisesti tarjotun yhdysliikenteen jokaisen osatekijän osalta, kyseisen kustannustekijän perusta, jottei hinnoitteluun voitaisi sisällyttää asiaankuulumattomia kuluja. Tällaisen kustannuslaskennan olisi mahdollistettava riittävä valvonta siten, että teleorganisaatioita estettäisiin perimästä itseltään pienempää maksua kuin alhaisin sen kilpailijoiltaan pyytämä maksu, ellei tämä ole perusteltua objektiivisen kustannusten eron perusteella.

(Muutos 8)

Johdanto-osan 13 kappale

>Alkuperäinen teksti>

13. Tavanomaisten maksujen ja yhdysliikenne-ehtojen julkaisemisvelvollisuus ei kuitenkaan rajoita erityisten tai räätälöityjen sopimusten neuvottelemista, jotka koskevat erityistä yhdistelmää tai toisistaan erillään olevien julkisten puhelinliikenneverkkojen osien käyttöä ja/tai alennusten myöntämistä tietyille palvelun tarjoajille tai suuremmille käyttäjille, jos ne ovat perusteltuja.

>EP:n äänestyksessä hyväksytty teksti>

13. Tavanomaisten maksujen ja yhdysliikenne-ehtojen julkaisemisvelvollisuus ei kuitenkaan rajoita erityisten tai räätälöityjen sopimusten neuvottelemista, jotka koskevat erityistä yhdistelmää tai toisistaan erillään olevien julkisten puhelinliikenneverkkojen osien käyttöä ja/tai alennusten myöntämistä tietyille palvelun tarjoajille tai suuremmille käyttäjille, jos ne ovat perusteltuja eivätkä aiheuta syrjintää.

(Muutos 9)

Johdanto-osan 13 kappale a (uusi)

>EP:n äänestyksessä hyväksytty teksti>

13a. Kunkin toimijan on vastattava hinnoittelusta ja teleliikenteestä valitsemaansa asiakkaiden yhdysliikennepisteeseen saakka

(Muutos 10)

Johdanto-osan 16 kappaleen kolmas, neljäs ja viides virke

>Alkuperäinen teksti>

Rahoitussuunnitelmat, jotka rasittavat suhteettomasti uusia yrittäjiä ja näin ollen vahvistavat teleorganisaatioiden määräävää markkina-asemaa, rikkoisivat EY:n perustamissopimuksen 90 artiklaa yhdessä 86 artiklan kanssa. Riippumatta siitä, että minkä rahoitussuunnitelman jäsenvaltiot päättävät toteuttaa, niiden olisi varmistettava, että ainoastaan yleisten telepalveluiden ja -verkkojen tarjoajat osallistuvat yleispalveluvelvoitteiden tarjoamiseen ja/tai rahoittamiseen ja että niiden keskeinen jakomenetelmä perustuu objektiivisiin valintaperusteisiin, jotka eivät aiheuta syrjintää, ja että jakomenetelmä on suhteellisuusperiaatteen mukainen. Tämän periaatteen mukaisesti olisi perusteltua myöntää vapautus uusille yrittäjille, jotka eivät ole vielä saavuttaneet merkittävää markkina-asemaa.

>EP:n äänestyksessä hyväksytty teksti>

Riippumatta siitä, minkä rahoitussuunnitelman jäsenvaltiot päättävät toteuttaa, niiden olisi varmistettava, että kaikki yleisten telepalveluiden ja -verkkojen tarjoajat osallistuvat yleispalveluvelvoitteiden tarjoamiseen ja/tai rahoittamiseen ja että niiden keskinäinen jakomenetelmä perustuu objektiivisiin valintaperusteisiin, jotka eivät aiheuta syrjintää, ja että jakomenetelmä on suhteellisuusperiaatteen mukainen.

(Muutos 11)

Johdanto-osan 17 kappale

>Alkuperäinen teksti>

17. Teleorganisaatioiden tarjoama puhelinliikenteen tariffirakenne ei tietyissä jäsenvaltioissa ole nykyään vieläkään kustannusten mukainen. Tiettyihin ryhmiin kuuluvia puheluita tarjotaan tappiolla ja niitä tuetaan päällekkäin muiden ryhmien kustannuksella. Keinotekoisesti alennetut hinnat kuitenkin haittaavat kilpailua, koska mahdollisilla kilpailijoilla ei ole mitään houkutinta hakeutua puhelinliikennemarkkinoiden merkittävälle osa-alueelle, ja ne ovat EY:n perustamissopimuksen 86 artiklan vastaisia niin kauan kuin niitä ei voida perustella 90 artiklan 2 kohdan mukaisesti erikseen määriteltyjen loppukäyttäjien tai loppukäyttäjäryhmien osalta. Jäsenvaltioiden olisi poistettava kaikki teleorganisaatioiden suorittamaa hintojen tasapainottamista koskevat perusteettomat rajoitukset, erityisesti ne, jotka estävät sellaisten taksojen mukauttamisen, jotka eivät ole kustannusten mukaisia ja jotka kasvattavat yleispalvelujen tarjoamisen rasitetta.

>EP:n äänestyksessä hyväksytty teksti>

17. Teleorganisaatioiden tarjoama puhelinliikenteen tariffirakenne ei tietyissä jäsenvaltioissa ole nykyään vieläkään kustannusten mukainen. Tiettyihin ryhmiin kuuluvia puheluita tarjotaan tappiolla ja niitä tuetaan päällekkäin muiden ryhmien kustannuksella. Keinotekoisesti alennetut hinnat kuitenkin haittaavat kilpailua, koska mahdollisilla kilpailijoilla ei ole mitään houkutinta hakeutua puhelinliikennemarkkinoiden merkittävälle osa-alueelle, ja ne ovat EY:n perustamissopimuksen 86 artiklan vastaisia niin kauan kuin niitä ei voida perustella 90 artiklan 2 kohdan mukaisesti erikseen määriteltyjen loppukäyttäjien tai loppukäyttäjäryhmien osalta. Jäsenvaltioiden olisi poistettava kaikki teleorganisaatioiden suorittamaa hintojen tasapainottamista koskevat perusteettomat rajoitukset, erityisesti ne, jotka estävät sellaisten taksojen mukauttamisen, jotka eivät ole kustannusten mukaisia ja jotka kasvattavat yleispalvelujen tarjoamisen rasitetta; odotettaessa tasapainottamista ja sitä, että se on perusteltua, on se osa kustannuksista, jota tariffirakenne ei riittävällä tavalla kata, jaettava tasapuolisesti kaikkien käyttäjien kesken.

(Muutos 12)

Johdanto-osan 18 kappaleen kolmas virke

>Alkuperäinen teksti>

Komissio tarkastelee tilannetta uudelleen jäsenvaltioissa, joissa sovelletaan lisämaksujärjestelmää viiden vuoden kuluttua täyden kilpailun käynnistymisestä, jotta voidaan varmistaa, että rahoitussuunnitelma ei johda tilanteisiin, jotka ovat yhteisön lainsäädäntöön soveltumattomia.

>EP:n äänestyksessä hyväksytty teksti>

Komissio tarkastelee tilannetta uudelleen jäsenvaltioissa, joissa sovelletaan lisämaksujärjestelmää, jotta voidaan varmistaa, että rahoitussuunnitelma ei johda tilanteisiin, jotka ovat yhteisön lainsäädäntöön soveltumattomia.

(Muutos 13)

Johdanto-osan 19 kappaleen viides, kuudes ja seitsemäs virke

>Alkuperäinen teksti>

Jos samanlaisten käyttöoikeuksien myöntäminen uusille markkinoille tulijoille on olennaisten vaatimusten vastaista, jäsenvaltioiden olisi ainakin huolehdittava, että nämä tulijat voivat teknisten edellytysten salliessa kohtuullisin edellytyksin käyttää teleorganisaation jo olemassa olevia kaapelikanavia ja mastoja, jos nämä laitteistot ovat tarpeen niiden verkon laajentamiseen. Jos tällaisia edellytyksiä ei ole, teleorganisaatiot saattaisivat helposti rajoittaa kilpailijoidensa osalta näiden olennaisten laitteistojen käyttöä ja siten käyttää määräävää markkina-asemaansa väärin. Tällaisten edellytysten vahvistamatta jättäminen olisi siten ristiriidassa 90 artiklan kanssa 86 artiklan yhteydessä.

>EP:n äänestyksessä hyväksytty teksti>

Samanlaisten käyttöoikeuksien myöntäminen uusille markkinoille tulijoille on useissa tapauksissa ekologian tai kaupunkisuunnittelun olennaisten vaatimusten vastaista, ja jäsenvaltioiden olisi taattava, että nämä tulijat voivat oman infrastruktuurinsa luomisen sijasta kohtuullisin edellytyksin käyttää teleorganisaation jo olemassa olevia kaapelikanavia ja mastoja aina, kun nämä laitteistot ovat tarpeen niiden verkon laajentamiseen. Jos tällaisia edellytyksiä ei ole, teleorganisaatiot saattaisivat helposti rajoittaa kilpailijoidensa osalta näiden olennaisten laitteistojen käyttöä ja siten käyttää määräävää markkina-asemaansa väärin. Tällaisten edellytysten vahvistamatta jättäminen olisi siten ristiriidassa 90 artiklan kanssa 86 artiklan yhteydessä.

(Muutos 14)

Johdanto-osan 22 kappaleen viides virke

>Alkuperäinen teksti>

Niiden jäsenvaltioiden, joilla on vähemmän kehittyneitä tai hyvin pieniä verkkoja, erityistilanteen huomioon ottamiseksi komissio myöntää pyynnöstä ylimääräisiä siirtymäkausia edellä esitetyllä tavalla.

>EP:n äänestyksessä hyväksytty teksti>

Poistetaan.

(Muutos 15)

Johdanto-osan 23 kappale

>Alkuperäinen teksti>

23. Uusien televerkkojen perustamiseen oikeuttavien erityis- ja yksinoikeuksien kumoamisella olisi pienempi vaikutus, jolleivät jäsenvaltiot sallisi päätelaitteistojen liittämistä näihin uusiin verkkoihin. Jos jäsenvaltiot päättävät edellyttää tällaisilta päätelaitteistoilta tyyppihyväksyntää, niiden olisi toimitettava komissiolle eritelmien luonnokset neuvoston direktiivin 83/189/ETY mukaisesti. Tässä tapauksessa jäsenvaltioiden olisi toteutettava tarvittavat toimenpiteet sen välttämiseksi, että tällaisten eritelmien hyväksymisestä johtuvan viiveen vuoksi markkinoille pääsy viivästyy. Kuten direktiivin 88/301/ETY 3 artiklassa säädetään, nykyisiin yleisiin verkkoihin liitettävien laitteistojen osalta jäsenvaltioiden ei pitäisi rajoittaa tällaisten laitteistojen liittämistä uusiin sallittuihin verkkoihin, paitsi jos ne voivat osoittaa, että tällaiset laitteistot eivät ole direktiivin 91/263/ETY 4 artiklassa tarkoitetun olennaisen vaatimuksen mukaiset.

>EP:n äänestyksessä hyväksytty teksti>

23. Uusien televerkkojen perustamiseen oikeuttavien erityis- ja yksinoikeuksien kumoamisella olisi pienempi vaikutus, jolleivät jäsenvaltiot sallisi päätelaitteistojen liittämistä näihin uusiin verkkoihin. Jos jäsenvaltiot päättävät edellyttää tällaisilta päätelaitteistoilta tyyppihyväksyntää, niiden olisi toimitettava komissiolle eritelmien luonnokset neuvoston direktiivin 83/189/ETY mukaisesti. Tässä tapauksessa jäsenvaltioiden olisi toteutettava tarvittavat toimenpiteet sen välttämiseksi, että tällaisten eritelmien hyväksymisestä johtuvan viiveen vuoksi markkinoille pääsy viivästyy. Kuten direktiivin 88/301/ETY 3 artiklassa säädetään, nykyisiin yleisiin verkkoihin liitettävien laitteistojen osalta jäsenvaltioiden pitäisi taata tällaisten laitteistojen liittäminen uusiin sallittuihin verkkoihin ja erityisesti estää se, etteivät teleorganisaatiot rajoita niiden liittämistä uusiin sallittuihin verkkoihin, paitsi jos ne voivat osoittaa, että tällaiset laitteistot eivät ole direktiivin 91/263/ETY 4 artiklassa tarkoitetun olennaisen vaatimuksen mukaiset.

(Muutos 16)

Johdanto-osan 25 kappale

>Alkuperäinen teksti>

25. Toimiluvan myöntämistä, yhdysliikennettä, yleispalvelua, numeroita ja käyttöoikeuksia koskevien kansallisen tason menettelyiden perustaminen ei kuitenkaan rajoita niiden yhdenmukaistamista Euroopan parlamentin ja neuvoston direktiivillä erityisesti avoimen verkon tarjoamisen (ONP) yhteydessä,

>EP:n äänestyksessä hyväksytty teksti>

25. Toimiluvan myöntämistä, yhdysliikennettä, yleispalvelua, numeroita ja käyttöoikeuksia koskevien kansallisen tason menettelyiden perustaminen ei kuitenkaan ole kuin tilapäistä odotettaessa niiden yhdenmukaistamista Euroopan parlamentin ja neuvoston sopivalla lainsäädännöllisellä välineellä erityisesti avoimen verkon tarjoamisen (ONP) yhteydessä,

(Muutos 17)

1 ARTIKLAN 2 kohta

2 artiklan 1 kohdan b alakohta (direktiivi 90/388/ETY)

>Alkuperäinen teksti>

b) erityisoikeuksia, joilla rajoitetaan niiden yritysten määrä, joilla on lupa tarjota tällaisia telepalveluita tai verkkoja, kahteen tai useampaan perustein, jotka eivät ole puolueettomia, suhteellisia ja ketään syrjimättömiä, ja

>EP:n äänestyksessä hyväksytty teksti>

b) erityisoikeuksia, joilla muutoin kuin olennaisten vaatimusten tapauksessa rajoitetaan niiden yritysten määrä, joilla on lupa tarjota tällaisia telepalveluita tai verkkoja, tai tällaisten olennaisten vaatimusten ollessa kyseessä rajoitetaan näiden yritysten määrää tai laatua perustein, jotka eivät olisi puolueettomia, suhteellisia ja ketään syrjimättömiä, ja

(Muutos 18)

1 ARTIKLAN 4 KOHTA

3 b artiklan kolmas kohta a (direktiivi 90/388/ETY)

>Alkuperäinen teksti>

Jäsenvaltioiden on huolehdittava 1 päivään heinäkuuta 1997 mennessä siitä, että kaikkien telepalveluiden asianmukaiset numerot ovat saatavilla. Jäsenvaltioiden on huolehdittava, että numerot on annettu puolueettomasti, ketään syrjimättömästi ja suhteellisella ja avoimella tavalla.

>EP:n äänestyksessä hyväksytty teksti>

Jäsenvaltioiden on huolehdittava 1 päivään heinäkuuta 1997 mennessä siitä, että kaikkien telepalveluiden asianmukaiset numerot ovat saatavilla. Jäsenvaltioiden on huolehdittava, että numerot on annettu puolueettomasti, ketään syrjimättömästi ja suhteellisella ja avoimella tavalla. Numeroiden antamisen järjestelmällä on taattava, että kun tilaaja vaihtaa palveluiden tarjoajaa, hänen uutta numeroaan koskevat tiedot välitetään riittävän määräajan aikana soittajille, jotka yrittävät soittaa vanhaan numeroon, ja jos tilaaja haluaa, hän voi säilyttää saman numeron maksamalla maksun, joka on kohtuullinen numeron siirtämisestä aiheutuneisiin kuluihin verrattuna.

(Muutos 19)

1 ARTIKLAN 7 KOHTA

4 a artiklan 1 kohta (direktiivi 90/388/ETY)

>Alkuperäinen teksti>

1. Jäsenvaltioiden on huolehdittava, että teleorganisaatiot tarjoavat yhdysliikennettä puhelinliikennepalveluilleen ja kytkentäistä puhelinverkkoaan muille yrityksille, joilla on lupa tarjota tällaisia palveluita tai verkkoja, syrjimättömästi, ja puolueettomien arviointiperusteiden mukaisesti, sanotun kuitenkaan rajoittamatta Euroopan parlamentin ja neuvoston suunnittelemaa kansallisten yhdysliikennejärjestelmien yhdenmukaista soveltamista avoimen verkon tarjoamisen yhteydessä.

>EP:n äänestyksessä hyväksytty teksti>

1. Jäsenvaltioiden on huolehdittava, että teleorganisaatiot tarjoavat yhdysliikennettä puhelinliikennepalveluilleen ja kytkentäistä puhelinverkkoaan muille yrityksille, joilla on lupa tarjota tällaisia palveluita tai verkkoja, syrjimättömästi, ja puolueettomien arviointiperusteiden mukaisesti, sanotun kuitenkaan rajoittamatta Euroopan parlamentin ja neuvoston suunnittelemaa kansallisten yhdysliikennejärjestelmien yhdenmukaista soveltamista avoimen verkon tarjoamisen yhteydessä. Yleisten televiestintäverkkojen kaikkien operaattorien, joilla on sellaisia olennaisia laitteistoja, joille kilpailijoilla ei ole taloudellista vaihtoehtoa, on tarjottava syrjimättä vapaa pääsy näille laitteistoille ja julkaistava yhdysliikenteelle vaadittavat edellytykset.

(Muutos 20)

1 ARTIKLAN 7 KOHTA

4 a artiklan 5 kohta

>Alkuperäinen teksti>

5. Tässä artiklassa säädettyjä toimenpiteitä sovelletaan viiden vuoden ajan siitä päivästä, jona nämä teleorganisaatiolle puhelinliikenteen tarjoamiseksi myönnetyt erityis- ja yksityisoikeudet tosiasiallisesti kumotaan. Komissio tarkistaa kuitenkin tätä artiklaa, jos Euroopan parlamentti ja neuvosto antavat direktiivin yhdysliikenteen edellytysten yhdenmukaistamisesta ennen tämän ajanjakson päättymistä.

>EP:n äänestyksessä hyväksytty teksti>

5. Tässä artiklassa säädettyjä toimenpiteitä sovelletaan kahden vuoden ajan siitä päivästä, jona nämä teleorganisaatiolle puhelinliikenteen tarjoamiseksi myönnetyt erityis- ja yksityisoikeudet tosiasiallisesti kumotaan. Komissio tarkistaa kuitenkin tätä artiklaa, jos Euroopan parlamentti ja neuvosto antavat direktiivin yhdysliikenteen edellytysten yhdenmukaistamisesta ennen tämän ajanjakson päättymistä.

(Muutos 21)

1 ARTIKLAN 7 KOHTA

4 c artiklan ensimmäisen kohdan a alakohta

>Alkuperäinen teksti>

a) otettava huomioon, että niitä voidaan soveltaa ainoastaan yrityksiin, jotka tarjoavat puhelinliikennettä tai televerkkoja,

>EP:n äänestyksessä hyväksytty teksti>

a) otettava huomioon, että niitä voidaan soveltaa kaikkiin yrityksiin, jotka tarjoavat televerkkoja,

(Muutos 22)

1 ARTIKLAN 7 KOHTA

4 c artiklan kolmas kohta (direktiivi 90/388/ETY)

>Alkuperäinen teksti>

Jäsenvaltioiden on sallittava teletoiminnan harjoittajiensa saattaa tariffinsa tasapainoon ja erityisesti mukauttaa niitä maksuja, jotka eivät ole kustannusten mukaiset ja jotka lisäävät yleispalvelun tarjoamisen rasitetta.

>EP:n äänestyksessä hyväksytty teksti>

Jäsenvaltioiden on sallittava teletoiminnan harjoittajiensa määrätä tariffinsa markkinatilanteen mukaan erityisesti saattaakseen tariffinsa tasolle, joka vastaa todellisia kustannuksia.

(Muutos 23)

1 ARTIKLAN 7 KOHTA

4 e artikla (direktiivi 90/388/ETY)

>Alkuperäinen teksti>

Edellä 2 artiklan 3 kohdassa, 3 artiklassa ja 4 a artiklan 1 - 3 kohdassa esitettyjen edellytysten mukaisesti jäsenvaltioille, joiden verkot ovat vähemmän kehittyneet, myönnetään pyynnöstä enintään viiden vuoden pituinen ylimääräinen täytäntöönpanoaika ja jäsenvaltioille, joilla on hyvin pienet verkot, myönnetään pyynnöstä enintään kahden vuoden pituinen ylimääräinen täytäntöönpanoaika tarvittavien rakenteellisten mukautusten toteuttamiseksi.

>EP:n äänestyksessä hyväksytty teksti>

Jäsenvaltiot, joiden verkot ovat vähemmän kehittyneet, voivat pyytää enintään viiden vuoden pituista ylimääräistä täytäntöönpanoaikaa täyttääkseen kokonaan tai osin tämän direktiivin 2 artiklan 3 kohdassa, 3 artiklassa ja 4 a artiklan 1 - 3 kohdassa esitetyt edellytykset, jos tarve toteuttaa rakenteelliset mukautukset oikeuttaa tähän. Pyyntöihin on sisällytettävä yksityiskohtainen kuvaus suunnitelluista mukautuksista sekä tarkka suunnitelma niiden toteuttamisen aikataulusta. Ne välitetään pyynnöstä kaikille asiasta kiinnostuneille osapuolille.

Komissio arvioi tällaiset pyynnöt ja tekee kolmen kuukauden määräajassa asianmukaisesti perustellun päätöksen myönnetyn täytäntöönpanoajan periaatteesta, laajuudesta ja enimmäiskestosta.

(Muutos 24)

3 ARTIKLAN 2 KOHTA

>Alkuperäinen teksti>

2. Tämän artiklan 1 kohdassa esitettyjen vaatimusten osalta jäsenvaltioille, joilla on vähemmän kehittyneet verkot, myönnetään pyynnöstä enintään viiden vuoden pituinen ylimääräinen täytäntöönpanoaika ja jäsenvaltioille, joilla on hyvin pienet verkot, myönnetään pyynnöstä enintään kahden vuoden pituinen ylimääräinen täytäntöönpanoaika tarvittavien rakenteellisten mukautusten toteuttamiseksi.

>EP:n äänestyksessä hyväksytty teksti>

2. Jäsenvaltiot, joiden verkot ovat vähemmän kehittyneet, voivat pyytää enintään viiden vuoden pituista ylimääräistä täytäntöönpanoaikaa täyttääkseen kokonaan tai osin tämän artiklan 1 kohdassa esitetyt vaatimukset, jos tarve toteuttaa rakenteelliset mukautukset oikeuttaa tähän. Pyyntöihin on sisällytettävä yksityiskohtainen kuvaus suunnitelluista mukautuksista sekä tarkka suunnitelma niiden toteuttamisen aikataulusta. Ne välitetään pyynnöstä kaikille asiasta kiinnostuneille osapuolille.

Komissio arvioi tällaiset pyynnöt ja tekee kolmen kuukauden määräajassa asianmukaisesti perustellun päätöksen myönnetyn täytäntöönpanoajan periaatteesta, laajuudesta ja enimmäiskestosta.

(Muutos 25)

4 ARTIKLA

>Alkuperäinen teksti>

Jos jäsenvaltiot päättävät hyväksyä tyyppihyväksyntää koskevia eritelmiä tämän direktiivin nojalla sallittuihin uusiin yleisiin verkkoihin liitettävälle päätelaitteistolle, niiden on annettava näiden eritelmien luonnos komissiolle tiedoksi direktiivin 83/189/ETY mukaisesti.

>EP:n äänestyksessä hyväksytty teksti>

Jäsenvaltiot eivät saa hyväksyä tyyppihyväksyntää koskevia eritelmiä tämän direktiivin nojalla sallittuihin uusiin yleisiin verkkoihin liitettävälle päätelaitteistolle muutoin kuin direktiivin 91/263/ETY 4 artiklassa tarkoitettujen olennaisten vaatimusten perusteella, ja niiden on annettava näiden eritelmien luonnos komissiolle tiedoksi direktiivin 83/189/ETY mukaisesti.

>Alkuperäinen teksti>

Jos tällaisia eritelmiä ei ole, jäsenvaltiot eivät voi estää päätelaitteistojen liittämistä tällaisiin uusiin yleisiin verkkoihin eivätkä niiden käyttöön ottamista lukuun ottamatta tapauksia, joissa jäsenvaltiot voivat osoittaa, että tällaiset päätelaitteistot eivät ole direktiivin 91/263/ETY 4 artiklassa tarkoitettujen olennaisten vaatimusten mukaiset.

>EP:n äänestyksessä hyväksytty teksti>

Jos tällaisia eritelmiä ei ole, jäsenvaltiot takaavat oikeuden liittää päätelaitteistoja tällaisiin uusiin yleisiin verkkoihin ja ottaa ne käyttöön lukuun ottamatta tapauksia, joissa jäsenvaltiot voivat osoittaa, että tällaiset päätelaitteistot eivät ole direktiivin 91/263/ETY 4 artiklassa tarkoitettujen olennaisten vaatimusten mukaiset.

9. Hyväksyy luonnoksen komission direktiiviksi parlamentin tekemin tarkistuksin;

10. Pyytää komissiota ilmoittamaan parlamentille, jos se aikoo poiketa parlamentin hyväksymästä sanamuodosta;

11. Kehottaa puhemiestään välittämään tämän lausunnon komissiolle ja neuvostolle.